## Pravilnik o mreži i kriterijima o dovoljnom broju autoškola

### NN 187/2004 (29.12.2004.), Pravilnik o mreži i kriterijima o dovoljnom broju autoškola

# MINISTARSTVO UNUTARNJIH POSLOVA

3212

Na
temelju članka 201. stavka 2. Zakona o sigurnosti prometa na cestama (»Narodne
novine« broj: 105/04.), na prijedlog ovlaštene stručne organizacije, ministar
unutarnjih poslova donosi

## PRAVILNIK

### O MREŽI I KRITERIJIMA O DOVOLJNOM BROJU AUTOŠKOLA

Članak
1.

Ovim
Pravilnikom propisuju se kriteriji za određivanje dovoljnog broja autoškola i
njihovih podružnica, odnosno izdvo­jenih pogona (u daljnjem tekstu: autoškole)
te uvjeti i način za utvrđivanje mreže autoškola.

Članak
2.

Kriteriji
za određivanje dovoljnog broja autoškola su:

1. godišnji
potencijalni broj kandidata za vozače,

2. norma
rada instruktora vožnje,

3. broj
instruktora vožnje koji su u procesu osposobljavanja kandidata za vozače.

Kriteriji
navedeni u stavku 1. ovoga članka ne primjenjuju se na otoke koji nisu mostom
spojeni s kopnom.

Članak
3.

Godišnji
potencijalni broj kandidata za vozače u Republici Hrvatskoj u jednoj godini čini
broj stanovnika one dobne skupine koja je stekla uvjete za osposobljavanje
kandidata za vozače B kategorije vozila, uvećane za 10%, a temelji se na
podacima Državnog zavoda za statistiku iz zadnjeg službenog popisa stanovništva.

Članak
4.

Norma
rada instruktora vožnje s punim radnim vremenom temelji se na dnevnoj normi
rada koja je propisana posebnim propisom, minimalno propisanom broju sati
osposobljavanja iz nastavnog predmeta Upravljanje vozilom kandidata za vozača
vozila B kategorije i koja je sukladna propisima o radu, što mjesečno iznosi
najmanje pet kandidata za vozače.

Osnova za izračun mjesečne norme rada instruktora vožnje
za sve kategorije vozila za koje osposobljava kandidate za vozače je minimalni
propisani broj nastavnih sati iz nastavnog predmeta Upravljanje vozilom B
kategorije.

Članak 5.

Broj instruktora vožnje potreban za osposobljavanje
godiš­njeg potencijalnog broja kandidata za vozače dobiva se na temelju godišnjeg
broja kandidata za osposobljavanje po instruktoru vožnje.

Članak 6.

Nova autoškola može se otvoriti u gradu u kojem:

1. ne postoji autoškola, uz uvjet da je na području
koje gravitira toj novoj autoškoli najmanji godišnji potencijalni broj
kandidata za vozače 200 kandidata, što se smatra donjom granicom ekonomske
opravdanosti otvaranja autoškole i odvijanja procesa osposobljavanja kandidata
za vozače,

2. je postojala samo jedna autoškola koja je prestala
s radom, uz uvjet da je na području koje je gravitiralo toj autoškoli najmanji
godišnji potencijalni broj kandidata za vozače 200 kandidata,

3.
postoji određeni broj autoškola ukoliko je u tim auto­školama broj
osposobljenih kandidata za vozače tijekom protekle godine veći od potrebnog
broja instruktora vožnje u tim auto­školama koji su u procesu osposobljavanja.

Nova
autoškola iz stavka 1. točke 3. ovoga članka može se otvoriti samo uz uvjet da
postojeće autoškole u tom gradu u roku od tri mjeseca ne zaposle potreban broj
instruktora vožnje u skladu s potencijalnim brojem kandidata za vozače.

Pod
područjem koje gravitira novoj autoškoli smatra se područje općina koje su bliže
novoj nego postojećoj autoškoli.

Članak
7.

Ovlaštena
stručna organizacija na temelju kriterija iz članka 2. ovoga Pravilnika jednom
godišnje obavlja analizu potreba za otvaranjem novih autoškola za narednu
godinu, a podatke o tome dostavlja Ministarstvu unutarnjih poslova najkasnije
do 15. siječ­nja tekuće godine.

Članak
8.

Podnositelj
zahtjeva za otvaranje nove autoškole mora, prije podnošenja tog zahtjeva, od
ovlaštene stručne organizacije zatražiti da ga obavijesti o tome djeluje li već
na području na kojem želi otvoriti autoškolu dovoljan broj autoškola.

Ovlaštena
stručna organizacija će, na temelju podataka dobivenih sukladno članku 7. ovoga
Pravilnika, u roku od 30 dana od dana postavljanja upita iz stavka 1. ovoga članka,
obavijestiti podnositelja zahtjeva i Ministarstvo unutarnjih poslova o tome je
li moguće otvaranje nove autoškole na području za koje je postav­ljen upit.

Članak 9.

Kada je na određenom području moguće otvoriti novu
autoškolu, podnositelj zahtjeva za otvaranje nove autoškole će Ministarstvu
unutarnjih poslova podnijeti zahtjev za utvrđivanje uvjeta za početak rada nove
autoškole.

Na temelju zahtjeva iz stavka 1. ovoga članka,
Ministarstvo unutarnjih poslova će od ovlaštene stručne organizacije zatražiti
utvrđivanje uvjeta za početak rada autoškole, odnosno uvjeta za upis u registar
autoškola.

Članak 10.

Uz zahtjev za otvaranje nove autoškole prilaže se:

1. pravilnik o uvjetima i organizaciji rada autoškole,

2. ugovor o radu sa stručnim voditeljem autoškole na
odre­đeno ili neodređeno vrijeme s najmanje pola radnog vremena i dokaze o
ispunjavanju propisanih uvjeta za obavljanje tih poslova,

3. ugovor o radu s predavačem nastavnog predmeta
Prometni propisi i sigurnosna pravila na određeno ili neodređeno vrijeme s
najmanje pola radnog vremena i dokaze o ispunjavanju propisanih uvjeta za
obavljanje tih poslova,

4. ugovor o radu s potrebnim brojem instruktora vožnje
na određeno ili neodređeno vrijeme s punim radnim vremenom i dokaze o
ispunjavanju propisanih uvjeta za obavljanje tih poslova,

5. dokaz o vlasništvu ili ugovor o zakupu (ovjeren
kod javnog bilježnika) propisno opremljene učionice (tlocrt učionice) s dokazom
o ispunjavanju uvjeta zaštite na radu propisanih posebnim propisom, u tri
primjerka od kojih stručna organizacija jedan primjerak šalje područnom
poreznom uredu,

6.
dokaz o vlasništvu ili ugovor o zakupu uredskog prostora za prijem kandidata za
vozače i rad stručnog voditelja autoškole u istom građevinskom objektu u kojem
se nalazi učionica (tlocrt prostora) s dokazom o ispunjavanju uvjeta zaštite na
radu propisanih posebnim propisom,

7.
dokaz o vlasništvu ili ugovor o zakupu prometnog vježba­lišta od najmanje 500 m2 (duljine 60 i širine 8,5
metara) za A1, A, B i M kategoriju vozila u sjedištu autoškole (tlocrt vježbališta
s opisom prometno-tehničkih elemenata), a za ostale kategorije odgovarajuće
povećanje prema potrebnoj veličini površine u odnosu na prometno-tehničke
elemente vodeći računa o kapacitetu vježbališta te dokaz o prostoru za
parkiralište za vozila C1, C, C1+E, C+E i D kategorije, poštujući pri tome
propisanu udalje­nost od sjedišta autoškole,

8. dokaz o vlasništvu ili ugovor o zakupu propisno
opremljenih vozila za kategorije vozila za koje autoškola želi osposob­ljavati
kandidate za vozače i pripadajuću dokumentaciju,

9. dokaz o vlasništvu nastavnih sredstava, pomagala i
opreme za nastavu iz nastavnog predmeta Prometni propisi i sigurnosna pravila,

10. dokaz o vlasništvu računalnog programa za
realizaciju nastave iz nastavnog predmeta Prometni propisi i sigurnosna
pravila,

11. dokaz o vlasništvu računalne opreme za
ostvarivanje informatičke povezanosti s ovlaštenom stručnom organizacijom.

Članak 11.

Kada su zahtjev za otvaranje nove autoškole na području
na kojem se može otvoriti nova autoškola podnijeli dva ili više pod­nositelja,
odabir između njih vrši tročlano povjerenstvo kojeg imenuje ministar unutarnjih
poslova. Dva člana povjerenstva imenuju se iz Ministarstva unutarnjih poslova,
od kojih je jedan član ujedno i predsjednik povjerenstva, a jedan član
povjerenstva imenuje se iz ovlaštene stručne organizacije.

Ukoliko podnositelji zahtjeva za otvaranje nove autoškole
imaju jednake uvjete, prednost kod odabira utvrdit će se na temelju dodatnih
kriterija i to:

1. kvaliteta prostora i prometnog vježbališta,
opremljenosti, informatičke opremljenosti, nastavnih sredstava i pomagala i
vozila,

2. vlasništvo sredstava iz točke 1. ovoga stavka,

3. sjedište autoškole u odnosu na područje koje
gravitira autoškoli,

4. stupanj stručne spreme kadrova.

Po izvršenom odabiru podnositelja zahtjeva za
otvaranje nove autoškole, Ministarstvo unutarnjih poslova će od ovlaštene stručne
organizacije zatražiti utvrđivanje uvjeta za početak rada nove autoškole.

Nakon što ovlaštena stručna organizacija utvrdi da
odabrana autoškola ispunjava propisane uvjete, Ministarstvo unutarnjih poslova
izdat će toj autoškoli ovlaštenje za rad i upisati je u registar autoškola,
nakon čega nova autoškola može započeti s radom.

Članak 12.

Registar autoškola, osim propisanih podataka sadrži i
podat­ke o odgovornoj osobi autoškole i stručnom voditelju autoškole.

Članak
13.

Autoškola
je dužna u roku od 14 dana od dana dobivanja ovlaštenja za rad, ovlaštenoj stručnoj
organizaciji dostaviti za svoje zaposlenike prijavu službi mirovinskog i
zdravstvenog osiguranja.

Ukoliko
autoškola ne postupi sukladno odredbi iz stavka 1. ovoga članka, smatrat će se
da nije ispunila uvjete za upis u registar autoškola, a Ministarstvo unutarnjih
poslova poništit će joj izdano ovlaštenje za rad.

Članak 14.

Sve autoškole osnovane do dana stupanja na snagu
Zakona o sigurnosti prometa na cestama i ovoga Pravilnika, obvezne su
obavijestiti ovlaštenu stručnu organizaciju o obavljenom usklađi­vanju svoje
organizacije i djelatnosti s odredbama toga Zakona.

Po dobivenoj obavijesti ovlaštena stručna
organizacija provest će nadzor nad usklađivanjem organizacije i djelatnosti
auto­škole te će o rezultatima nadzora izvijestiti Ministarstvo unutarnjih
poslova koje autoškoli izdaje ovlaštenje za rad, nakon čega se autoškola
upisuje u registar autoškola.

Članak 15.

Autoškola će se brisati iz registra autoškola:

1. u slučaju trajne zabrane rada autoškole,

2. na prijedlog ovlaštene stručne organizacije kada
autoškola prestane s radom,

3. ako autoškola zatraži brisanje iz registra autoškola.

Članak 16.

Kandidati koji su započeli s osposobljavanjem u autoškoli
kojoj je trajno zabranjen rad, odnosno koja je brisana iz registra autoškola,
imaju pravo nastaviti s osposobljavanjem u drugoj autoškoli.

Autoškola kojoj je rad trajno zabranjen ili je
brisana iz registra autoškola dužna je bez naknade u roku od sedam dana od dana
podnošenja zahtjeva kandidatima za vozače izdati potvrde s podacima o
realiziranom dijelu programa osposobljavanja.

Članak 17.

Autoškole koje su do dana stupanja na snagu ovoga
Pravilnika podnijele zahtjev za utvrđivanje uvjeta za početak osposob­ljavanja
kandidata za vozače određene kategorije vozila, nakon što ovlaštena stručna
organizacija utvrdi da ispunjavaju uvjete, dobivaju ovlaštenje za početak rada
po propisima važećim do donošenja ovoga Pravilnika.

Autoškole iz stavka 1. ovoga članka uskladit će
organizaciju i djelatnost u roku od šest mjeseci od dana stupanja na snagu
ovoga Pravilnika i provedbenih propisa donesenih na temelju Zakona o sigurnosti
prometa na cestama.

Članak 18.

Ovaj Pravilnik stupa na snagu danom objave u
»Narodnim novinama«.

Broj: 511-01-52-86269-2004.

Zagreb, 17. prosinca 2004.

Ministar
**Marijan Mlinarić, dr. med**., v. r.

Pravilnik, NN 187/2004-3212